Nog geen besluit oor toekoms van Oos-Londen-dieretuinDiereregteaktiviste betoog vroeër vir die sluiting van die Oos-Londen-dieretuin. (Foto: Ban Animal Trading SA/Facebook) Die DA in Oos-Londen is woedend ná geen vrae wat hy aan die Buffalostad-munisipaliteit gestel het oor die stand van die stad se dieretuin in gister se raadsvergadering beantwoord is nie. DA-raadslid Annette Rademeyer het gesê die mosie wat sy ingedien het, sodat gestem kan word oor die toekoms van die dieretuin, is ook nie aangehoor nie. Dit sal na verwagting nou eers ná die algemene verkiesing in Mei weer bespreek kan word. “Niks gaan in dié raad gebeur tot ná die verkiesing nie,” het sy gesê. Sy het gesê die raad het genoeg tyd gehad om antwoorde op die lys vrae te verskaf en het dit steeds nie gedoen nie. Die dieretuin gaan al jare lank gebuk onder bewerings van verwaarlosing en selfs dieremishandeling. Van die klagtes sluit in hokke wat te klein is, vuil water, nagdiere wat gedwing word om bedags uit te kom, tropdiere wat alleen aangehou word en diere se mediese probleme wat glo geïgnoreer word. “(Die raad) behandel die diere asof hulle stoele en tafels is. Dit is lewende wesens,” het Rademeyer gesê. Talle diereregtegroepe eis die algehele sluiting van die dieretuin, terwyl baie ander ten minste ŉ verbetering in die diere se lewensomstandighede vra. Die Nasionale Dierebeskermingsvereniging het vroeër aan Maroela Media gesê hy is gekant teen die teel, aanhou en handel in wilde diere en dat dié diere in die wildernis hoort. Die DBV het gesê hy moedig eerder die gebruik van wildreservate aan. Die DBV het boonop vroeër aan die Oos-Londen-dieretuin se etiekkomitee onttrek, hoewel die organisasie steeds oorsigbesoeke daar bring.